Diari Oficial de la Generalitat Valenciana


Sumari del DOGV 9310, del 31-03-2022 (2022/2223)

RESOLUCIÓ de 15 de març de 2022, del director general d'Administració Local, per la qual es publiquen els Estatuts de la mancomunitat de nova creació, Mancomunitat de Municipis Ombria de la Serra Requena.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9310

Data del DOGV
:   31-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2223


Data del document
:   15-03-2022

Organisme emissor
:   Presidència de la Generalitat

Tipus de document
:   Resolució

Descriptors 

:   * associació de municipis

RESOLUCIÓ de 15 de març de 2022, del director general d'Administració Local, per la qual es publiquen els Estatuts de la mancomunitat de nova creació, Mancomunitat de Municipis Ombria de la Serra Requena. [2022/2223]  
En data de 6 d'octubre de 2021 l'assemblea integrada per la totalitat dels regidors i regidores dels municipis promotors interessats en la constitució de la nova Mancomunitat de Municipis Ombria de la Serra Requena va adoptar, per majoria absoluta del nombre legal de membres, l'acord d'aprovació provisional de la proposta de creació de la mancomunitat, la memòria justificativa i el projecte dels seus estatuts.  
  
La creació i constitució d'una nova mancomunitat es tramita pel procediment establit en l'article 9 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, que culmina amb la resolució de publicació dels estatuts en el Diari Oficial de la Generalitat Valenciana.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
Dins del mes següent a la publicació dels estatuts en el Diari Oficial de la Generalitat Valenciana, la presidència convocarà les persones representants dels ajuntaments mancomunats a la sessió constitutiva del ple de la mancomunitat, en compliment del que es preveu en l'apartat 7 de l'article 9 de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 10 del Decret 8/2022, d'11 de febrer, del Consell, de modificació del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Únic  
Publicar en el Diari Oficial de la Generalitat Valenciana els estatuts de la mancomunitat de nova creació «Mancomunitat de Municipis Ombria de la Serra Requena», aprovats per l'assemblea de la mateixa mancomunitat i que es transcriuen a continuació com a annex. Igualment s'ordena la inscripció de la mancomunitat i dels estatuts en el Registre d'Entitats Locals de la Comunitat Valenciana.  
  
Contra aquesta resolució podrà interposar-se un recurs d'alçada davant la Secretaria Autonòmica de Cohesió Territorial i Polítiques contra el Despoblament, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
Tot això sense perjudici que les persones interessades puguen exercir qualsevol altre recurs que per al seu dret estimen oportú.  
  
València, 15 de març de 2022.- El director general d'Administració Local: Antoni Such Botella.  
  
  
ANNEX  
Estatuts Mancomunitat de Municipis   
Ombria de la Serra Requena  
  
CAPÍTOL I  
Disposicions generals  
  
Article 1. Municipis que integren la Mancomunitat, duració i capacitat  
1. Els municipis del Genovés, Barxeta i Llocnou d'En Fenollet, a l'empara del que es disposa en l'ordenament jurídic vigent, acorden constituir-se en mancomunitat voluntària de municipis per a gestionar o executar els plans, realitzar els projectes i obres o prestar en comú els serveis de la seua competència, que es recullen en els presents estatuts.  
  
2. La Mancomunitat es constitueix per temps indefinit.  
3. La Mancomunitat tindrà personalitat i capacitat jurídica independent de la dels municipis que la integren per al compliment dels seus fins específics.  
  
Article 2. Denominació, àmbit territorial i seu  
1. La Mancomunitat es denominarà: Mancomunitat de Municipis Ombria de la Serra Requena.  
2. L'àmbit territorial de la Mancomunitat serà el dels termes dels municipis que la integren.  
3. Tindrà la seu en l'edifici de l'Ajuntament de Barxeta, situat en la plaça Alcalde Josep Lorente de Barxeta, sense perjudici que a iniciativa del president, els òrgans col·legiats puguen reunir-se, i expressar-ho en la convocatòria i ordre del dia, en qualsevol de les seus dels ajuntaments mancomunats.  
  
Article 3. Competències i fins  
1. La Mancomunitat es constitueix per a la prestació dels serveis següents:  
- La creació i sosteniment de serveis assistencials i de benestar social que interessen als municipis integrants.  
- Prestació de manera conjunta dels serveis socials d'atenció primària bàsica i, si és el cas, els específics, així com els d'atenció secundària que pogueren ser de competència dels municipis mancomunats.  
  
- Foment i promoció de la cultura.  
- Prestació de serveis i realització d'activitats educatives en nivells d'educació no obligatòria. Gabinet Psicopedagògic Escolar.  
- Foment i promoció de l'esport i activitats recreatives.  
- Desenvolupament econòmic, agrícola i foment d'ocupació. Agència d'Ocupació i Desenvolupament Local.  
- Gestió de l'urbanisme, habitatge i ordenació del territori.  
- Serveis instrumentals d'assistència tècnica i administrativa.  
- Protecció del medi ambient.  
- Foment d'infraestructures, dotacions i equipaments intermunicipals.  
- Foment de la participació ciutadana, igualtat, informació i comunicació.  
- Seguretat ciutadana; policia local, protecció civil, prevenció i extinció d'incendis.  
- Proveïment d'aigua potable i reg.  
- La protecció i gestió del patrimoni històric.  
- Gestió de residus urbans.  
- Infraestructures viàries, reparació i conservació de camins.  
- Trànsit, estacionament de vehicles i mobilitat. Transport col·lectiu urbà.  
- Informació i promoció de l'activitat turística d'interés i àmbit local.  
- Fires, proveïments, mercats, llotges i comerç ambulant.  
- Protecció de la salubritat pública, recollida i depòsit d'animals domèstics.  
- Assistència als municipis en contractació i gestió administrativa, informatització i modernització.  
- Assistència tècnica als municipis (urbanística, ambiental, espectacles públics, establiments públics, activitats recreatives, agrícola).  
  
- Promoure i col·laborar amb els ajuntaments en la prestació de qualsevol altre servei inclòs en l'àmbit de la competència municipal, segons els termes de la legislació de l'Estat i de la comunitat autònoma vigent a cada moment.  
2. Per a l'assumpció de noves competències no descrites en el paràgraf primer serà necessari la conformitat de totes les entitats mancomunades interessades per acord del ple d'aquestes per majoria absoluta. Aquesta assumpció de nous serveis portarà amb si la modificació dels estatuts en els aspectes constitutius, que s'operarà segons es disposa en aquests estatuts.  
3. La Mancomunitat estudiarà aquestes peticions resolent sobre la seua viabilitat.  
4. La Mancomunitat prestarà d'entre tots els serveis enumerats en el paràgraf primer, aquells que acorde per majoria del ple. Aquests serveis es prestaran als municipis que ho hagen sol·licitat previ acord adoptat pels plens dels respectius ajuntaments.  
5. La prestació i explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
6. La prestació dels serveis enumerats en el paràgraf primer d'aquest article suposarà, quan s'acorde, la subrogació per part de la Mancomunitat en la titularitat del servei, i li correspondrà, per tant, la gestió integral d'aquest, així com tot allò referent a la imposició i ordenació de la taxa que poguera establir-se.  
  
Article 4. Prerrogatives, competències i potestats  
La Mancomunitat, com a entitat local reconeguda per la llei, exercirà les prerrogatives, competències i potestats que li siguen conferides per la legislació vigent que afecte les entitats d'aquestes característiques per al compliment dels seus fins i en particular les que li atribueix l'article 4 de la Llei 21/2018, de 16 d'octubre, de mancomunitats de la Comunitat.  
  
CAPÍTOL II  
Organització de la Mancomunitat  
  
Article 5. Òrgans de govern i administració de la Mancomunitat  
  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
- El Ple de la Mancomunitat.  
- La Junta de Govern.  
- El president.  
- El vicepresident o vicepresidents, si és el cas.  
3. Comptarà amb una Comissió Especial de Comptes i podran igualment crear-se totes les comissions informatives que es requerisquen, tenint en compte el nombre de serveis que la Mancomunitat preste.  
La creació i composició d'aquestes comissions s'acordarà en la sessió extraordinària a què es refereix l'article 12.2, sense perjudici de la possibilitat d'acordar modificacions en sessions posteriors.  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants dels municipis mancomunats, triats pels seus respectius plens.  
  
2. Cada municipi estarà representat en el ple de la mancomunitat per dos vocals, l'alcalde o alcaldessa i un altre regidor o regidora, triat pel ple corresponent, per majoria absoluta, d'entre els components de la corporació.  
Les entitats nomenaran un vocal suplent de cadascun dels representants en la mancomunitat (tant alcaldes com regidors) amb les mateixes prerrogatives que el titular, que també seran triats pels respectius plens per majoria absoluta d'entre els components de la corporació.  
  
3. A l'efecte de votacions, en el Ple de la Mancomunitat, el vot serà emés individualment per cadascun dels vocals representants. A cada representant correspon un vot amb el mateix valor.  
4. El mandat de vocals coincideix amb el de les seues respectives corporacions.  
5. Els vocals del Ple de la Mancomunitat perdran aquesta condició quan perden la condició de regidor, o així ho acorde el ple de l'ajuntament representat.  
  
Article 7. Designació de representants i terminis  
1. Després de la celebració d'eleccions locals i una vegada que els ajuntaments hagen comunicat a la mancomunitat la seua representació davant d'aquesta, el president en funcions convocarà la sessió plenària per a la constitució i elecció dels òrgans de govern. Aquesta sessió se celebrarà dins dels tres mesos següents a la constitució dels ajuntaments.  
  
Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
2. Dins del termini de 30 dies següents a la sessió constitutiva de cadascun dels ajuntaments mancomunats es nomenaran els vocals representants en la Mancomunitat, i han de comunicar l'acord a aquesta.  
  
3. Fins a la data de constitució del nou Ple, actuarà en funcions l'anterior i el seu president.  
4. Durant el període a què es refereix el paràgraf 1, només es podrà dur a terme la gestió ordinària de la Mancomunitat, sense que en cap cas puguin adoptar acords per als quals es requerisca majoria qualificada.  
  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitacions i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar l'establiment, desenvolupament i gestió d'obres, serveis o activitats previstes com a fins de la Mancomunitat així com els plans i projectes necessaris.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació estatal.  
k) Determinar la manera de gestionar els serveis.  
l) Elegir i destituir el president.  
m) Fixar anualment les aportacions econòmiques dels municipis integrants de la Mancomunitat establides en l'article 18 d'aquests estatuts.  
n) Les restants competències que l'article 23 de la Llei 21/2018, de 16 de octubre, de mancomunitats de la Comunitat Valenciana establisca que corresponen al ple de la Mancomunitat.  
o) Les altres atribucions que per la legislació vigent es confereixen al ple de l'ajuntament.  
  
Article 9. Nomenament del president  
1. El president de la Mancomunitat serà triat pel Ple de la Mancomunitat, entre els seus membres, per majoria absoluta del nombre legal de vots.  
2. Podran ser candidats a la presidència tots i cadascun dels vocals que componen el Ple.  
3. Si cap candidat obté majoria absoluta en la primera votació, se celebrarà vint-i-quatre hores després una segona votació, i resultarà triada la persona que obtinga major nombre de vots. En cas d'empat resultarà triada la de major edat.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Atribucions de la vicepresidència  
1. Correspon a la vicepresidència de la mancomunitat substituir la presidència en la totalitat de les seues funcions en els casos d'absència, malaltia o impediment que la impossibilite per a l'exercici de les seues atribucions, així com exercir les funcions de la presidència en els supòsits de vacant i totes aquelles que li siguen atribuïdes en virtut dels estatuts de la mancomunitat.  
2. El president designarà un o diversos vicepresidents, en nombre màxim de tres, que substituiran per l'ordre del seu nomenament en cas d'absència, vacant o malaltia. D'aquests nomenaments es donarà compte al Ple en la primera sessió que celebre.  
3. La titularitat de la vicepresidència es perd per renúncia expressa manifestada per escrit i per pèrdua de la condició de regidor del municipi mancomunat o de representant de l'ajuntament en la mancomunitat.  
  
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar i impulsar els serveis, obres i activitats de la Mancomunitat.  
e) Ordenar pagaments, rendir comptes i administrar els fons i béns de la Mancomunitat.  
f) Disposar despeses dins dels límits de la seua competència.  
g) Exercir la Prefectura superior del personal de la Mancomunitat.  
h) Contractar obres, serveis i subministraments, dins dels límits establits per la legislació vigent per a l'alcalde.  
i) Representar la mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes les que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la prefectura superior de tot el personal i les enumerades en els apartats a i j.  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries, les quals poden ser, si és el cas, urgents.  
  
2. El Ple celebra sessió ordinària com a mínim una vegada al trimestre. Dins d'aquest límit, correspon al ple decidir la periodicitat d'aquestes sessions i els dies i hores de la celebració, mitjançant acord adoptat en sessió extraordinària que haurà de convocar el president dins dels trenta dies següents al de la sessió constitutiva.  
Les sessions extraordinàries se celebraran quan així ho decidisca el president o ho sol·liciten els vocals que representen almenys una quarta part del nombre legal de vots. En aquest últim cas la celebració de la sessió no podrà demorar-se més de 15 dies hàbils des que va ser sol·licitada.  
3. Les sessions del Ple han de convocar-se almenys amb dos dies hàbils d'antelació. En la citació es farà constar l'ordre del dia.  
4. El Ple es constitueix vàlidament amb l'assistència de vocals que representen un terç del nombre legal de vots de membres d'aquest, que mai podrà ser inferior a tres. Tal quòrum ha de mantindre's al llarg de tota la sessió.  
5. En tot cas, es requereix l'assistència del president i del secretari de la Mancomunitat, o de les persones que legalment els substituïsquen.  
6. S'aplicaran les normes de convocatòria aplicables als plens dels ajuntaments.  
  
Article 13. Sistemes d'acords  
1. Els acords del Ple s'adopten, per regla general, per majoria simple dels vots dels vocals presents. Existeix majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal vots dels de membres del Ple per a l'adopció dels acords en les matèries següents:  
a) Elecció en primera votació i destitució del president.  
b) Proposta de modificació o ampliació dels estatuts.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitacions i esperes, quan el seu import supere el 10 % dels recursos ordinaris del seu pressupost.  
  
e) Determinació de l'establiment i la forma de gestió del servei.  
  
f) Fixar anualment les aportacions econòmiques dels municipis integrants de la Mancomunitat establides en l'article 21 dels estatuts.  
  
g) Acordar la dissolució de la Mancomunitat, previs els tràmits oportuns, i nomenar els vocals membres de la comissió liquidadora i aprovar la proposta efectuada per aquesta.  
h) Qualsevol altra matèria en què així es dispose en els presents estatuts o en la legislació de règim local aplicable.  
  
Article 14. Junta de Govern  
1. La junta de govern és un òrgan d'assistència al ple, a la presidència, a les vicepresidències i a la resta d'òrgans, i de gestió de la mancomunitat, i estarà integrada per la presidència, vicepresidències i un nombre de representants dels municipis mancomunats integrants del ple mai superior a un terç del nombre de membres del ple. A l'efecte del còmput no es tindran en compte els decimals que resulten de dividir per tres el nombre total de regidors.  
2. El president pot nomenar i cessar lliurement, en tot moment, qualsevol dels membres de la Junta de Govern.  
3. Les atribucions de la junta de govern seran les d'assistir la presidència i la resta d'òrgans de la mancomunitat en les seues atribucions i exercir les competències que la presidència o un altre òrgan de la mancomunitat hi hagen delegat.  
  
Article 15. Comissions informatives  
1. Les comissions informatives que, si és el cas, pogueren establir-se són òrgans complementaris de la mancomunitat sense atribucions resolutòries que tenen per funció l'estudi, informació, consulta prèvia dels expedients i assumptes que hagen de ser sotmesos a la decisió del ple o de la junta de govern, quan aquesta actua amb competències delegades pel ple, excepte quan hagen d'adoptar-se acords declarats urgents.  
  
2. La composició, haurà de garantir que s'acomode a la proporcionalitat existent entre les diferents formacions i/o agrupacions polítiques presents en el ple de la mancomunitat.  
3. El funcionament, règim de sessions de les comissions informatives seran regulats pels estatuts i reglaments orgànics de la mancomunitat, i, en defecte d'això, per acord plenari.  
  
Article 16. Comissió especial de comptes  
1. Correspon a la comissió especial de comptes l'examen, estudi i informe dels comptes, pressupostaris i extrapressupostariss, que haja d'aprovar el ple de la mancomunitat i, especialment, del compte general que han de retre les mancomunitats.  
2. Per a l'exercici de les seues funcions, la comissió podrà requerir, a través de la presidència de la mancomunitat, la documentació complementària necessària i la presència dels membres de la mancomunitat i el seu personal relacionats amb els comptes que s'analitzen.  
3. La comissió especial de comptes haurà de reunir-se necessàriament abans de l'1 de juny de cada any per a examinar i informar els comptes generals de la mancomunitat d'àmbit comarcal.  
4. A més de l'anterior, pot celebrar reunions preparatòries, si la presidència ho decideix o si ho sol·licita una quarta part, almenys, del nombre legal de membres de la mancomunitat.  
5. La comissió especial de comptes podrà actuar com a comissió informativa per a l'informe o el dictamen dels assumptes relatius a economia i hisenda de la mancomunitat, si així ho preveu el reglament orgànic o ho acorda el ple.  
  
CAPÍTOL III  
Personal al servei de la mancomunitat  
  
Article 17. Habilitats nacionals  
1. En aquesta Mancomunitat existirà un lloc de treball reservat a funcionaris d'administració local amb habilitació de caràcter estatal al qual correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. En tant es classifique reglamentàriament per l'òrgan autonòmic competent aquest lloc de treball, les citades funcions podran ser exercides per algun funcionari d'administració local amb habilitació de caràcter nacional d'algun dels municipis que integren la mancomunitat o en defecte d'això funcionari amb habilitació nacional d'una entitat local no integrant d'aquesta, prèvia designació pel ple d'aquesta.  
  
3. No obstant això, si una vegada creat i classificat s'estima que el volum de serveis o recursos de la Mancomunitat és insuficient per al manteniment d'aquest lloc de treball es podrà de conformitat amb la normativa aplicable, sol·licitar l'exempció de l'obligació de mantindre-ho.  
En aqueix supòsit i una vegada concedida la citada exempció les funcions reservades a habilitats estatals s'exerciran preferentment a través de funcionari amb aquesta habilitació d'algun dels municipis que integren la Mancomunitat, pel servei d'assistència de la Diputació de València o mitjançant acumulació. De conformitat amb l'article 32 de la Llei 21/2018, de 16 d'octubre, de mancomunitats de la Comunitat Valenciana.  
  
Article 18. La resta de personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i règim jurídic d'aquest personal així com la provisió dels llocs de treball existents es regirà, igual que per a la resta de les corporacions locals, pel que s'estableix en la normativa bàsica sobre funció pública, règim local i resta de la legislació aplicable.  
  
3. En funció del volum de l'activitat previsible, podria establir-se que el personal de la Mancomunitat no fora propi sinó dels municipis mancomunats, que podrien articular un sistema rotatori de cessió del personal necessari.  
També podria establir-se un sistema mixt de personal propi i personal cedit.  
4. La Mancomunitat podrà autoritzar l'aplicació o la utilització de les borses de treball temporal que aquesta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l'àmbit de negociació de l'entitat sol·licitant.  
Així mateix la Mancomunitat podrà, previ conveni, utilitzar les borses de treball temporal dels municipis integrants o d'altres entitats públiques.  
  
CAPÍTOL IV  
Recursos i règim econòmic  
  
Article 19. Recursos econòmics de les mancomunitats  
1. La hisenda de les mancomunitats estarà constituïda pels recursos següents:  
a) Aportacions dels municipis, d'acord amb el que s'estableix en els estatuts.  
b) Ingressos procedents del seu patrimoni i altres de dret privat.  
  
c) Taxes i preus públics per la prestació de serveis o realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de serveis.  
e) Participacions en els tributs de la Generalitat que, si és el cas, es puguen establir al seu favor.  
f) Recàrrecs sobre impostos de la Generalitat, o d'altres entitats locals, que siguen procedents.  
g) Participar en els fons de cooperació o instruments similars de finançament incondicionat que es determinen.  
h) Subvencions i altres ingressos de dret públic.  
i) Ingressos procedents d'operacions de crèdit.  
j) Multes i sancions en l'àmbit de la seua competència.  
k) Qualsevol altre que legalment puga establir-se.  
2. Les operacions de crèdit que puga concertar la mancomunitat per a finançar la realització de fins de la seua competència podran ser avalades pels municipis que la integren, per la conselleria amb competències en matèria de règim local o per la diputació provincial corresponent, quan el patrimoni propi de la mancomunitat o els seus recursos ordinaris no siguen suficients per a garantir aquesta operació, de conformitat amb la normativa bàsica que s'aplique.  
3. Serà aplicable el que es disposa en la normativa de règim local respecte dels recursos dels municipis, amb les especialitats que procedisquen en cada cas.  
  
Article 20. Ordenances  
1. Per a la imposició, exacció, liquidació i cobrança dels recursos, enumerats en l'article 19.1 apartats c, d i j la Mancomunitat aprovarà les ordenances corresponents als diferents serveis, ordenances que tindran força obligatòria en tots els municipis integrants, una vegada aprovades.  
  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels diferents serveis que constituïsquen els fins regulats en articles anteriors.  
  
3. La Mancomunitat podrà en tot moment, pels seus propis mitjans, comprovar la veracitat i exactitud de les dades a què es refereix el número anterior.  
  
Article 21. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels serveis que es presten mancomunadament. Per a la determinació d'aquesta quota s'aplicara prioritàriament el modul de població, i s'hi poden aplicar supletòriament les bases o mòduls següents:  
Nombre d'habitatges, superfície del nucli urbà, metres lineals de carrers, volum d'edificació, base imposable de l'impost sobre béns immobles, volum dels seus pressupostos, consum realment efectuat, intensitat en l'ús del servei (nombre d'hores), qualssevol altres factors que puguen computar-se en raó del servei o activitat prestada. Les presents bases o mòduls podran aplicar-se aïlladament o conjuntament.  
b) Una quota complementària i obligatòria per a atendre les despeses generals de conservació, entreteniment i administració, es realitzen o no els serveis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre despeses d'aquest caràcter.  
  
Article 22. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 23. Forma i termini dels pagaments  
1. Les aportacions econòmiques dels municipis es realitzaran en la forma i terminis que determine el Ple o bé en la que es determine en les bases d'execució dels pressupostos anuals de la mancomunitat. En cas que algun municipi es retardara en el pagament de la seua quota més d'un trimestre, el president en requerirà el pagament en el termini de vint dies. Transcorregut aquest termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial, la retenció de les quotes pertinents amb càrrec a les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
2. Aquesta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'adjunte la certificació de descobert reglamentària en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva, i podran reclamar-se les quantitats degudes i les despeses derivades de conformitat amb els apartats 1 i 2 d'aquest article.  
  
  
  
Article 24. Pressupost  
1. La Mancomunitat aprovarà anualment un pressupost de conformitat amb el que es disposa en la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 25. Patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte haurà de formar-se un inventari de conformitat amb el que estableixen les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com en endavant en funció del nombre d'habitants de dret de cada entitat, segons el padró municipal.  
  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
CAPÍTOL V  
Modificació d'estatuts  
  
Article 26. Règim de modificació  
Després de l'aprovació inicial, els estatuts podran ser objecte de modificació.  
1. La modificació dels estatuts de les mancomunitats podrà tindre caràcter constitutiu o no constitutiu.  
2. La modificació constitutiva dels estatuts de les mancomunitats es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la mancomunitat  
3. Les modificacions constitutives s'ajustaran al procediment següent:  
a) Aprovació inicial pel ple de la mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mateixa mancomunitat, amb indicació de la forma, el lloc i termini de consulta i formulació d'al·legacions per les persones interessades.  
c) Emissió dels informes de la diputació provincial o, si és el cas, diputacions provincials interessades i del departament del Consell amb competències en matèria d'Administració local.  
d) Resolució pel ple de la mancomunitat, si és el cas, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les restants modificacions estatutàries tindran caràcter no constitutiu i tan sols requeriran l'acord aprovatori del ple de la mancomunitat, per majoria absoluta de vots, amb audiència prèvia als municipis integrants de la mancomunitat, i la seua publicació íntegra per la mancomunitat en el Diari Oficial de la Generalitat Valenciana.  
  
5. Les modificacions estatutàries consistents en l'adhesió i separació de municipis es regiran pel que es disposa en la legislació vigent i en aquests estatuts.  
  
CAPÍTOL VI  
Incorporació i separació de municipis  
  
Article 27. Adhesió de municipis  
1. Per a l'adhesió d'un o diversos municipis a la mancomunitat amb posterioritat a la seua constitució serà necessari:  
a) La sol·licitud del ple de la corporació municipal interessada, per majoria absoluta del nombre legal dels seus membres.  
b) L'aprovació pel ple de la mancomunitat de què es tracte, per majoria absoluta del nombre legal de vots.  
2. L'acord d'adhesió del nou municipi haurà de ser publicat per la mancomunitat en el Diari Oficial de la Generalitat Valenciana i haurà d'inscriure's en el registre d'entitats locals autonòmic.  
3. L'aportació inicial dels municipis incorporats a la Mancomunitat, amb posterioritat a la seua constitució, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió.  
  
Si no existeix tal patrimoni, aportarà la quota que resulte de multiplicar la quantitat a què es refereix l'apartat b de l'article 21 per un nombre d'anys que no podrà excedir els cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
4. Així mateix haurà d'aportar totes les despeses que s'originen amb motiu de la seua inclusió en la Mancomunitat.  
  
Article 28. Separació voluntària i obligatòria  
Separació voluntària  
Els municipis podran separar-se en qualsevol moment de la mancomunitat, amb el compliment previ dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la mancomunitat.  
c) Que haja transcorregut, en el seu cas, el període mínim de pertinença estatutàriament establit.  
d) Abonament de totes les despeses que s'originen amb motiu de la separació, així com la part del passiu contret per la mancomunitat al seu càrrec, d'acord amb els termes previstos en els estatuts de la mancomunitat.  
e) Que es notifique l'acord de separació a la mancomunitat amb l'antelació mínima prevista en els estatuts de la mancomunitat.  
1. Als efectes anteriors, s'estableix:  
a) Que el període mínim de permanència d'un municipi serà un any natural.  
b) Que l'acord de separació voluntària, haurà de ser notificat pel municipi a la mancomunitat amb una antelació mínima de tres mesos i en tot cas amb anterioritat al trenta de setembre de cada exercici.  
  
2. Complits els requisits anteriors, la mancomunitat haurà d'acceptar la separació del municipi interessat mitjançant un acord per majoria absoluta del seu ple, al qual es donarà publicitat per la mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
Separació obligatòria  
1. Les mancomunitats podran acordar la separació obligatòria dels municipis en els següents supòsits:  
a) L'incompliment reiterat del pagament de les seues aportacions.  
b) L'incompliment d'altres actuacions necessàries per al correcte desenvolupament de la mancomunitat a les quals estiga obligat pels estatuts.  
2. El procediment de separació s'iniciarà d'ofici per la mancomunitat mitjançant l'acord per majoria absoluta del seu ple.  
3. Acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el ple de la mancomunitat podrà acordar la separació obligatòria mitjançant l'acord favorable de la majoria absoluta dels seus membres legals.  
5. La mancomunitat donarà publicitat a l'acord de separació obligatòria del municipi mitjançant la publicació en el Diari Oficial de la Generalitat Valenciana i procedirà a la inscripció en el registre d'entitats locals autonòmic.  
  
Article 29. Liquidació per separació  
1. La separació de la mancomunitat d'un o diversos dels municipis no implicarà la necessitat de procedir a la liquidació d'aquella, i aquesta operació quedarà diferida al moment de dissolució de la mancomunitat. No obstant això, en el cas que el municipi o municipis separats de la mancomunitat hagen aportat a aquesta béns afectes a serveis propis es practicarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que s'estableix en el paràgraf anterior, al·legar drets de propietat sobre els béns i serveis de la mancomunitat radicats en el seu terme municipal.  
3. Si, a conseqüència de la separació d'un o diversos municipis, la mancomunitat deixara de ser viable, es procedirà a la seua dissolució d'acord amb el que s'estableix en l'article següent.  
  
Article 30. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat amb el vot favorable de la majoria absoluta legal dels vots dels seus membres i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte d'aquesta per l'Estat, comunitat autònoma o diputació provincial.  
d) Per les altres causes que estableix l'article 47 de la Llei 21/2018, de 16 d'octubre, de mancomunitats de la Comunitat Valenciana.  
  
Article 31. Procediment de dissolució  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la mancomunitat o a instàncies de qualsevol dels seus membres.  
2. El procediment de dissolució de les mancomunitats requerirà:  
  
a) Acord de la dissolució de l'entitat pel ple de la mancomunitat, per majoria absoluta legal del nombre de vots, i la seua comunicació al departament del Consell competent en matèria d'Administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del número legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel ple de la mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'Administració local que procedirà a publicar la dissolució en el Diari Oficial de la Generalitat Valenciana, procedint a donar de baixa la mancomunitat en el Registre d'Entitats Locals de la Comunitat Valenciana.  
  
3. Aprovada la dissolució d'una mancomunitat per part dels plens municipals i abans de la seua remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En ella s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions experts determinats, únicament als efectes d'escoltar la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat a dissoldre, xifrarà els seus recursos, càrregues i dèbits i relacionarà el seu personal, i més tard proposarà al ple de l'entitat una oportuna distribució als ajuntaments mancomunats. En tot cas, verificada la integració del personal funcionari en els municipis respectius, seran respectats tots els drets de qualsevol ordre o naturalesa que aquest tinguera en la Mancomunitat.  
  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat.  
Una vegada aprovada, la proposta serà vinculant per als ajuntaments mancomunats.  
6. Després de la dissolució d'una mancomunitat, mantindrà la seua personalitat jurídica en tant no siga adoptat pel ple l'acord de liquidació i distribució del seu patrimoni, del qual hauran de donar publicitat en el Diari Oficial de la Generalitat Valenciana.  
  
CAPÍTOL VII  
Drets i deures dels municipis  
  
Article 32  
Són drets i deures dels municipis:  
a) Participar en la gestió de la Mancomunitat d'acord amb el que es disposa en aquests estatuts i beneficiar-se de l'activitat i serveis que aquella desenvolupe.  
b) Rebre informació directa dels assumptes que siguen del seu interés.  
c) Presentar propostes d'actuació en l'àmbit de les matèries de competència municipal.  
d) Contribuir, mitjançant les prestacions econòmiques establides pels estatuts i pel ple, a l'exercici de les competències de la mancomunitat.  
e) Consultar la documentació dels arxius i el Registre de la mancomunitat.  
f) Intervindre en les sessions plenàries, amb veu i vot, a través dels seus representants legítims i en els supòsits determinats pels estatuts.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat amb caràcter general d'entrada, eixida i presentació de documents.  
  
DISPOSICIÓ FINAL  
  
Única  
Per al que no preveuen els presents estatuts, s'aplicarà el que estableix la legislació per a les entitats locals i en particular la llei vigent en matèria de mancomunitats.